میانمار آرمی چیف ظلم کو چھپانے کے لئے متکبرانہ بیان دے رہے ہیں

میانمار کے آرمی چیف جنرل من اونگ ہلینگ نے اقوام متحدہ کی جانب سے روہنگیا مسلمانوں کی نسل کشی کے حوالے سے جاری کی گئی رپورٹ کے بعد کہا ہے کہ اقوام متحدہ کو میانمار کی خودمختاری پر مداخلت کا کوئی حق نہیں ہے۔

خبر کا کوڈ: ۴۳۷۲۲۸

تاریخ: ۲۵ آذر ۲۰۱۸ - ۱۰:۲۶

رسا نیوز ایجنسی کی رپورٹ کے مطابق اقوام متحدہ کی رپورٹ میں میانمار کے آرمی چیف سمیت دیگر اعلیٰ عسکری قیادت کو روہنگیا مسلمانوں کی نسل کشی کا ذمہ دار قرار دیتے ہوئے سزا دینے کی سفارش کی گئی تھی۔

اقوام متحدہ کی رپورٹ میں سلامتی کونسل پر زور دیا گیا تھا کہ میانمار کی اعلیٰ عسکری قیادت کے معاملے کو انٹرنیشنل کریمنل کورٹ (آئی سی سی) کو بھیجا جائے۔

میانمار کے آرمی چیف سینئر جنرل من اونگ ہلینگ نے اقوام متحدہ کی رپورٹ پر پہلی مرتبہ ردعمل دیتے ہوئے کہا کہ کسی ملک، تنظیم یا گروپ کے پاس ‘کسی ملک کے اندر مداخلت کرنے اور خودمختاری پر فیصلہ کرنے کا حق’ نہیں۔

واضح رہے کہ اقوام متحدہ کے تفتیش کاروں نے اپنی رپورٹ میں خوفناک تفصیلات بتائی تھیں جس کے مطابق روہنگیا مسلمانوں کے خلاف بربریت کا سلسلہ مبینہ طور پر فوج نے گزشتہ برس کلیئرنس آپریشن سے شروع کیا تھا جہاں 7 لاکھ سے زائد مسلمانوں کو بنگلہ دیش کی سرحد کی جانب ہجرت کرنا پڑا تھا۔

رپورٹ میں کہا گیا تھا کہ ریاست رکھائن میں ہونے والے قتل، خواتین کا ریپ، تشدد اور دیگر سنگین جرائم میں فوجیوں نے متعصب گروہوں کی مدد کی۔

اقوام متحدہ کی رپورٹ میں جرائم اور قتل و غارت کا حصہ ہونے پر نوبل انعام یافتہ آنگ سان سوچی کے کردار پر بھی تنقید کی گئی تھی۔/۹۸۹/ف۹۴۰/